Delphine Cascarino

D’ **Delphine Cascarino**  (* 5. Hornung 1997 z’ Saint-Priest bii Lyon) ìsch a frànzeescha Füassbàllschpìelera. Àls rachta-n-Üüssaschtìrmera schpìelt sa sitter 2015 biim Olympique Lyonnais. Mìt dam Verain hàt sa mehrmols d’ UEFA Champions League so wia d’ frànzeescha Maischterschàft un dr Frànkrììch-Pokàl gwunna. Sitter 2016 ìsch sa àui Mìtglìed ìn dr frànzeescha Nàzionààlmànnschàft. Vorhar ìsch sa Mìtglìed ìn da Nàzionààlmànnschàfta vu da Junioora gsìì. Mìt dr Nàzionààlmànnschàft vu da U-17 ìsch sa ànna 2012 Waltmaischtera worra, un mìt dr Nàzionààlmànnschàft vu da U-20 ìsch sa ànna 2016 bis àm Andschpìel vu dr Waltmaischterschàft glunga.

## ìhra Laawa un Kàrriar
### ìhra Kìnderjoohra
D’ Delphine Cascarino ìsch ànna 1997 ìn dr Schtàdt Saint-Priest bii Lyon uff d’ Walt kumma. Ìhr Vàtter schtàmmt vum Itàlia un ìhra Müatter üss’m frànzeescha-n-Ìwwerseegebiat Guadeloupe. Uffgwàcksa-n-ìsch d’ Cascarino ìn ìhrer Geburtsschtàdt. Sa ìsch d’ Zwìllìngsschwaschter vu dr Estelle Cascarino, wo-n-eewafàlls ìn dr frànzeescha Füassbàllnàzionààlmànnschàft schpìelt.

### Verainskàrriar
Ìn ìhra Kìnderjoohra hàt d’ Cascarino ìn ìhrer Haimetschtàdt fànga-n-àà Füassbàll schpìela. Sa ìsch z’äärscht vu 2006 bis 2007 biim Verain AS Saint-Priest gsìì, un drnooh biim AS Manissieux-Saint-Priest bis 2009. Doo druff hàt bis 2015 sa àls Junioora biim Verain Olympique Lyonnais gschpìelt. Sitter 2015 ìsch sa àls Berüafsschpìelera biim Olympique Lyonnais ìn dr Liga D1 täätig.

Zamma mìt dam Verain hàt sa sìewa Mol d’ frànzeescha Maischterschàft gwunna: ànna 2015, 2016, 2017, 2018, 2019, 2020 un 2022. Numma ànna 2021 hàt dr Olympique Lyonnais s’ Andschpìel geega dr Paris Saint-Germain verloora. Dr Frànkrììch-Pokàl hàt sa fìmf Mol gwunna: ànna 2015, 2016, 2017, 2019 un 2020. Dr Pokàl vu da Maischterinna hàt sa eewafàlls ànna 2019 geega dr Paris Saint-Germain gwunna. Züadam ìsch d’ Cascarino zamma mìt Lyon säcks Mol Siigera bii dr UEFA Champion’s League gsìì: ànna 2016, 2017, 2018, 2019, 2020 un 2022. Àm Andschpìel vu dr Champion’s League 2020 ìsch sa zem Bäschta Schpìelera-n-ärkläärt worra un hàt àlso 50.000 Öiro bikumma. Dia Summa hàt sa ìn’ma Verain z’ Lyon gaa, wo Schport fìr d’ Maidla un junga Fràuija färdert.

Ìm Mai 2021 hàt d’ Cascarino ìhra Vertrààg biim Olympique Lyonnais fìr dräi Joohra verlängert.

### ìn dr Nàzionààlmànnschàft
Mìt 15 Joohra-n-ìsch d’ Cascarino Mìtglìed ìn dr Nàzionààlmànnschàft vu da U-16 gsìì. Ànna 2012 ìsch sa nominiart worra, fìr àn dr Waltmaischterschàft vu da U-17 mìtmàcha. Ìn fàscht àlla Schpìeler ìsch sa Fäschtschpìelera gsìì. Noh dr unäntschìeda Viartelfinààla geega Nigeria (0–0) ìsch ìhr a Toorschuss glunga. Noh-n-em untäntschìeda-n-Andschpìel geega s’ Nordkoreà-n-àm 13. Oktoower (1–1) ìsch ìhr nochamol dr Toorschuss glunga; s’ Frànkrììch ìsch Waltmaischter worra.

Ìm Sommer 2016 hàt d’ Cascarino zamma mìt dr Nàzionààlmànnschàft vu da U-19 àn dr Öiropäischa Maischterschàft ìm Sloweenia gwunna. Àm Andsjoohr 2016 ìsch sa nominiart worra, fìr àn dr Waltmaischterschàft vu da U-20 ìm Papua-Näiguinea mìtmàcha. Àn dr Viartelfinààla geega s’ Diitschlànd hàt sa s’ ainziga Toor ìm Schpìel gschossa. D’ frànzeescha Mànnschàft ìsch jedoch àm Andschpìel vum Nordkoreà gschlààga worra (3–1). Fìr ìhra Laischtung wahrend dr Waltmaischterschàft ìsch d’ Cascarino mìt’m Bronza-Bàll üüsszaichent worra.

Àm 21. Oktoower 2016 hàt d’ Cascarino zem äärschta Mol mìt dr A-Nàzionààlmànnschàft gschpìelt. ’S ìsch a Frììndschàftsschpìel geega-n-Anglànd gsìì; doo ìsch sa Ärsàtzschpìelera gsìì un ìsch numma 10 Mìnüüta làng uff’m Schpìelfald gsìì. Ìhr äärschter Schpìel àls Fäschtschpìelera ìsch àm 9. Àwrìl 2018 geega Kànàdà gsìì —’s ìsch nochamol a Frììndschàftschpìel gsìì. Ìhra äärschta Toor zamma mìt dr A-Nàzionààlànnschàft hàt sa ìn ìhrem säckschta Schpìel àm 10. Nowamber 2018 geega Bràsilia gschossa. Ìhra äärschta Doppeltoor hàt sa àm 8. Àwrìl 2019 wahrend’ma Frììndschàftsschpìel geega Däänmàrk gschossa.

Àm 2. Mai 2019 ìsch d’ Cascarino fìr d’ Waltmaischterschàft vu 2019 nominiart worra. Doo ìsch s’ Frànkrììch àn dr Viartelfinààla vu da USA gschlààga worra.

Ànna 2022 hàt sa zamma mit dr Nàzionààlmànnschàft àn dr Öiropàmaischterschàft ìm Anglànd gmàcht. Doo hàt sa zem äärschta Mol àls lìnka-n-Üüssaschtìrmera gschpìelt.

## Weblìnks

* D’ Delphine Cascarino biim Frànzeescha Füassbàll-Verbànd FFF (frànzeesch)
* D’ Delphine Cascarino bii dr FootballDatabase (anglisch)
* D’ Delphine Cascarino bii Soccerway (hoochdiitsch)
* D’ Delphine Cascarino bii Soccerdonna (hoochdiitsch)
* D’ Delphine Cascarino bii Footoféminin (frànzeesch)
* D’ Delphine Cascarino ìn dr Füassbàllschpìeler-Dàtabànk vu dr Zittung *L’Équipe* (frànzeesch)

## Ainzelnoohwiisa